427.200 - Lescha davart las scolas autas e la perscrutaziun (LSAP)    427.200   Lescha davart las scolas autas e la perscrutaziun (LSAP)  dals 24-10-2012 (versiun dals 01-01-2016)  Il cussegl grond dal chantun Grischun1),  sa basond sin l'art. 31 al. 1 e sin l'art. 89 al. 3 da la constituziun chantunala2), suenter avair gì invista da la missiva da la regenza dals 26 da zercladur 20123),  concluda:  1. Disposiziuns generalas  Art.  1 Object 1 Questa lescha regla – cun resalva da disposiziuns respectivas dal dretg federal sco   er  da cunvegnas interchantunalas – la promoziun da las  scolas  autas sco er dals  instituts  da  perscrutaziun  universitars  e  d'auters  instituts  da  perscrutaziun  tras  il  chantun. 2 Ella furma la basa legala per finanziar curs preparatorics per scolaziuns dal sectur   terziar.  Art.  2 Intent 1  Scolas autas ed instituts da perscrutaziun èn instituziuns da l'instrucziun,  da la   perscrutaziun, dal servetsch e da la furmaziun supplementara scientifica. 2 Els gidan a sviluppar la societad e l'economia dal chantun e da sias regiuns. 3 Il chantun promova la domiciliaziun da scolas autas e d'instituts da perscrutaziun  che servan als interess dal chantun.  Art.  3 Libertad da l'instrucziun e da la perscrutaziun 1 L'instrucziun e la perscrutaziun scientifica èn libras.  1) PCG 2012/2013, 255 2) DG 110.100 3) pagina 445  * tabellas da las modificaziuns a la fin dal relasch   1   https://www.gr-lex.gr.ch/data/110.100/rm   427.200    2 Il  giudicament etic  dals  meds impundids e  la  responsabladad per in tractament   persistent da l'ambient e da las resursas èn parts integralas da l'activitad scientifica.  Art.  4 Cooperaziuns 1 En  lur  champ  d'incumbensas  coopereschan  las  scolas  autas  ed  ils  instituts  da  perscrutaziun cun l'economia sco er cun organisaziuns e cun instituziuns naziunalas   ed estras dal sectur da la furmaziun, da la scienza e da la perscrutaziun.  Art.  5 Dretgs dals bains immaterials 1 Cun excepziun dals dretgs d'autur tutgan a las scolas autas chantunalas tut ils dretgs  vi  dals  bains  immaterials  ch'èn  vegnids  stgaffids  da  persunas  cun  exequir  lur  activitad uffiziala en questas scolas autas.  Art.  6 Utilisaziun dals resultats da la perscrutaziun 1 Las scolas autas ed ils instituts da perscrutaziun sa stentan ch'ils resultats da lur   perscrutaziun vegnian duvrads. 2 En il rom da lur incumbensas tenor lescha e da lur incarica da prestaziun pon ellas   ed els  sa  participar  a  persunas giuridicas  dal  dretg public  e  dal  dretg privat  per  duvrar ils dretgs dals bains immaterials. 3 Il chantun sustegna las scolas autas ed ils instituts da perscrutaziun tar fundaziuns  d'interpresas  tras  excorporaziun  che  han  lur  domicil  en  il  Grischun;  el  po  pajar  contribuziuns per quai.  2. Scolas autas purtadas dal chantun  Art.  7 Creaziun da novas scolas autas 1 Il  cussegl grond concluda davart  la  creaziun da novas scolas  autas  che vegnan  purtadas d'instituziuns chantunalas. 2 L'integraziun en la cuntrada svizra da scolas autas, la plivalur per il chantun e per  sia economia sco er la finanziabladad ston vegnir cumprovadas. 3 Scolas  autas  che  vegnan  purtadas  dal  chantun  vegnan  manadas  sco  instituts  autonoms da dretg public.  Art.  8 Scolas autas existentas 1 La scola auta da pedagogia dal Grischun (SAPGR) e la scola auta spezialisada dal   Grischun (SASGR) èn scolas autas che vegnan purtadas dal chantun.  2       427.200   Art.  9 SAPGR 1 La SAPGR procura per la scolaziun da las persunas d'instrucziun. En quest connex  resguarda ella spezialmain ils basegns dal Grischun e dals chantuns vischins. Ella  porscha programs da bachelor en pedagogia e po manar tras programs da master. 2 Ella  promova  la  furmaziun  supplementara  da  persunas  d'instrucziun  da  tut  ils  stgalims  da  la  scola  populara  e  la  scolaziun  da  las  persunas  d'instrucziun  da  praticum,  fa  perscrutaziun  applitgada  e  svilup  applitgà  en  il  sectur  da  la  scola   populara e porscha servetschs a terzas persunas.  Art.  10 SASGR 1 La SASGR porscha programs da bachelor e da master en tecnica ed en economia. 2 Ella promova la furmaziun supplementara da forzas da cader da l'economia e da  l'administraziun, fa perscrutaziun applitgada e svilup applitgà e porscha servetschs a  terzas persunas.  Art.  11 Admissiun 1 L'admissiun als singuls studis da las scolas autas sa drizza tenor las prescripziuns  da la confederaziun e da cunvegnas interchantunalas. 2 Sin  dumonda  dal  cussegl  da  la  scola  auta  po  la  regenza  relaschar  restricziuns  d'admissiun per singulas scolas autas u per tscherts studis. 3 En cas da restricziuns d'admissiun decida la qualificaziun da las candidatas e dals  candidats da studi. La qualificaziun vegn sclerida avant che cumenzar cun il studi  cun  agid  d'ina  procedura  da  qualificaziun  fixada  dal  cussegl  da  la  scola  auta  e  suenter il cumenzament dal studi cun agid d'examens preliminars.  Art.  12 Organs da las scolas autas ed elecziun 1 Mintga scola auta ha ses agens organs. Quai èn il cussegl da la scola auta che   cumpiglia maximalmain set commembras e commembers, la direcziun da la scola  auta ed il post da revisiun. 2 La regenza elegia il cussegl da la scola auta e designescha ses presidi. En quest  connex resguarda ella ils interess da l'economia e da las instituziuns da scolaziun. 3 La regenza elegia il post da revisiun.  Art.  13 Cussegl da la scola auta 1 Il cussegl da la scola auta sco organ strategic intern è spezialmain cumpetent per: a) planisar  e  survegliar che las finamiras  fixadas en connex cun l'incarica da   prestaziun da la regenza vegnian cuntanschidas; b) deliberar il preventiv per mauns da la regenza e survegliar las finanzas; c) fixar  l'organisaziun  directiva  sco  er  las  directivas  per  il  reporting  e  per  il   manaschament da qualitad en furma d'in reglament;   3     427.200    d) eleger e destituir la rectura u il rectur, las commembras ed ils commembers da   la  direcziun  da  la  scola  auta  sco  er  las  docentas  ed  ils  docents  en  uffizi  principal;  e) surdar e retrair il titel da professuressa u da professer; f) reglar andaments da procedura dal manaschi da scola auta e fixar las taxas da   studi en il rom da la media svizra; g) decider davart fundaziuns d'interpresas tras excorporaziun. 2 Il  cussegl  da  la  scola  auta  po  nominar  cumissiuns  u  consultar  spezialistas  e  spezialists per incumbensas spezialas.  Art.  14 Direcziun da la scola auta 1 Da la direcziun da la scola auta fan part – ultra da la rectura u dal rectur – almain  las persunas ch'èn responsablas per l'instrucziun e per la perscrutaziun. 2 Operativamain vegnan las scolas autas manadas da la rectura u dal rectur. Ella u el   presidiescha  la  direcziun  da  la  scola  auta,  ha  il  dretg  da  dar  directivas  a  las  commembras ed als commembers da la direcziun da la scola auta e represchenta la  scola auta vers anora.  Art.  15 Appartegnentas ed appartegnents da la scola auta 1 Las appartegnentas ed ils appartegnents da la scola auta èn: a) la direcziun da la scola auta; b) las docentas ed ils docents; c) las  assistentas  ed  ils  assistents,  las  collavuraturas  ed  ils  collavuraturs   scientifics sco er las doctorandas ed ils doctorands; d) las studentas ed ils students sco er las audituras ed ils auditurs; e) las collavuraturas ed ils collavuraturs administrativs e tecnics.  Art.  16 Engaschament da las appartegnentas e dals appartegnents da las  scolas autas  1 Las relaziuns d'engaschament sa drizzan tenor la lescha davart la relaziun da lavur  da las collavuraturas e dals collavuraturs dal chantun Grischun.  3. Scolas autas betg purtadas dal chantun  Art.  17 Permissiun da manaschi 1 Per installar e per manar instituziuns dal sectur da las scolas autas che na vegnan   betg purtadas dal chantun basegni ina permissiun da manaschi da la regenza, sch'i  vegnan concedids grads academics. 2 La permissiun da manaschi po vegnir concedida, sche l'instituziun cumprova sin  agens custs che: a) la garanzia per ademplir l'incumbensa per pli ditg è dada;  4       427.200   b) il basegn per manar ina tala instituziun sin il stgalim d'ina scola auta è avant  maun;  c) la scolaziun intermediada correspunda a las pretensiuns legalas che vegnan  fatgas ad ina scolaziun svizra da scola auta.  4. Instituts da perscrutaziun universitars ed auters instituts da  perscrutaziun  Art.  18 Concessiun da l'incarica da prestaziun 1 Per instituts da perscrutaziun universitars e per auters instituts da perscrutaziun po  la regenza conceder ina incarica da prestaziun cun contribuziun globala, sche las   suandantas premissas èn ademplidas cumulativamain: a) igl exista in interess chantunal suffizient; b) la qualitad scientifica è cumprovada; c) l'instituziun purtadra cumprova ina finanziaziun stabila.  5. Organisaziun  Art.  19 Incarica da prestaziun 1. princip  1 Las  incaricas  da  prestaziun  che  duran  per  regla  4  onns  determineschan  –  en   enclegientscha cun ils organs strategics cumpetents – las cundiziuns, tenor las qualas   i vegnan concedidas las contribuziuns globalas. 2 Las contribuziuns globalas fixadas en las incaricas da prestaziun vegnan pajadas da  la regenza, cun la resalva ch'il cussegl grond approveschia mintga onn il preventiv. 3 Il champ d'applicaziun da la legislaziun davart las finanzas dal chantun Grischun sa  restrenscha als princips da la legalitad, da la spargnusadad, da la rentabilitad e da   l'effizienza sco er dal rendaquint ordinari.  Art.  20 2. concessiun 1 La regenza conceda a las scolas autas che vegnan purtadas dal chantun ina incarica  da prestaziun cun contribuziun globala. 2 Sch'ina instituziun dal  sectur  da las  scolas  autas  che na vegn betg purtada dal   chantun ha ina permissiun da manaschi e sch'igl è avant maun in interess chantunal   suffizient,  po  la  regenza  conceder  ina  incarica  da  prestaziun  cun  contribuziun  globala.   5     427.200    Art.  21 Cumpetenza da la regenza 1 La regenza è cumpetenta per: a) fixar la strategia chantunala da scola auta e da perscrutaziun; b) approvar las incaricas da prestaziun; c) deliberar  las  contribuziuns  globalas  annualas  sin  basa  dal  credit  tenor  il   preventiv ch'è vegnì approvà dal cussegl grond; d) fixar ils criteris per controllar che las finamiras da las incaricas da prestaziun    sco  er  da  las  prescripziuns  per  la  budgetaziun  e  per  il  rendaquint  sajan  ademplidas;  e) relaschar  disposiziuns  per  scolas  autas  purtadas  dal  chantun  che  reglan  la  cooperaziun, las finanzas e la contabilitad, il manaschament d'immobiglias sco  er la segiraziun da la proprietad immobigliara.  Art.  22 Rapportaziun al cussegl grond 1 Il  rapport  annual ed il  quint annual da las scolas autas chantunalas ston vegnir   suttamess al cussegl grond per laschar prender enconuschientscha.  6. Finanziaziun  Art.  23 Pajaments da las contribuziuns 1 Las  contribuziuns  globalas  che  vegnan  pajadas  sin  basa  da  las  incaricas  da  prestaziun vegnan fixadas en il rom dal preventiv. 2 A la finanziaziun da basa d'instituts da perscrutaziun d'impurtanza naziunala tenor  la legislaziun federala paja il chantun ina contribuziun che importa maximalmain 80  pertschient da la contribuziun da la confederaziun. 3 A la finanziaziun fundamentala d'ulteriurs instituts da perscrutaziun d'impurtanza  chantunala po il chantun pajar contribuziuns da maximalmain 50 pertschient dals  custs  imputabels.  La  regenza  determinescha  ils  custs  imputabels  applitgond  las  disposiziuns correspundentas dal dretg federal. Il cussegl grond conceda ils credits  necessaris en atgna cumpetenza. *  Art.  24 Contribuziuns d'investiziun 1 En il rom da las cumpetenzas finanzialas tenor la constituziun chantunala po la  regenza  conceder  contribuziuns  als  custs  imputabels  per  novs  edifizis,  per  engrondiments,  per  midadas,  per  sanaziuns  sco  er  per  ils  indrizs  e  per  las   infrastructuras da perscrutaziun ch'èn colliads cun quai. 2 La regenza fixescha ils custs imputabels. 3 En il rom da lur pussaivladads sa participeschan las scolas autas ed ils instituts da  perscrutaziun adequatamain a las investiziuns. 4 Contribuziuns da construcziun u contribuziuns a la cumpra d'immobiglias pon er  vegnir pajadas sco pauschala.  6       427.200   Art.  25 Distincziuns e contribuziuns da promoziun 1 La regenza po distinguer prestaziuns scientificas spezialas e pajar contribuziuns da  promoziun  a  scienziadas  ed  a  scienziads  sco  er  a  doctorandas  ed  a  doctorands  grischuns extraordinaris.  En quest  connex resguarda ella  er  interess  linguistics  e  culturals.  Art.  26 Contribuziuns per la collavuraziun 1 Il  departament  po  sustegnair  mesiras  che  promovan  la  collavuraziun  e  la  coordinaziun da las singulas scolas autas e dals singuls instituts da perscrutaziun cun  la furmaziun professiunala superiura e cun il stgalim secundar II.  Art.  27 Contribuziuns a curs preparatorics 1 Il  chantun po pajar  contribuziuns a  curs  preparatorics per scolaziuns dal  sectur  terziar. La regenza fixescha las contribuziuns en il rom d'incaricas da prestaziun. 2 Il chantun surpiglia quels custs che resultan da cunvegnas dal dretg administrativ   suenter avair deducì eventualas contribuziuns da las vischnancas.  Art.  28 Funtaunas d'entradas 1 Las scolas autas ed ils instituts da perscrutaziun che han ina incarica da prestaziun   han en spezial las suandantas funtaunas d'entradas: a) taxas da studi e da curs; b) contribuziun dal chantun; c) contribuziuns d'autras instituziuns dal maun public e da la confederaziun; d) contribuziuns e donaziuns da terzas persunas; e) retgavs da purschidas da servetsch e da furmaziun supplementara.  Art.  29 Budgetaziun 1 Mintga scola auta chantunala e mintga institut da perscrutaziun che ha ina incarica  da prestaziun fa mintga onn in preventiv che cuntegna la contribuziun globala dal  chantun e che mussa il connex cun l'incarica da prestaziun.  Art.  30 Reducziun da la contribuziun globala 1  Sche las finamiras da l'incarica da prestaziun na vegnan betg cuntanschidas u na   vegnan  betg  cuntanschidas  cumplainamain,  po  la  regenza  retegnair  u  pretender  enavos tut la contribuziun globala ubain ina part da quella.   7     427.200    7. Giurisdicziun  Art.  31 Via giudiziala 1 Suenter che la procedura da meds legals entaifer la scola è exaurida, poi vegnir fatg  recurs cunter las suandantas decisiuns da las scolas autas che vegnan purtadas dal   chantun entaifer 10 dis tar la dretgira administrativa: a) decisiuns concernent l'inadmissiun al studi; b) decisiuns concernent l'extrada durant il studi; c) decisiuns concernent la nunreussida dal studi.  8. Disposiziuns finalas  Art.  32 Aboliziun dal dretg vertent 1 Cun l'entrada en vigur da questa lescha vegnan abolids ils suandants relaschs: a) lescha  davart  la  scola  auta  da  pedagogia  dals  8  da  december  2004   (DG 427.200); b) lescha davart la scola auta da tecnica ed economia dals 8 da december 2004   (DG 427.500). 2 Sche relaschs vertents renvieschan a disposiziuns che vegnan abolidas tras questa  lescha, vegnan applitgadas las disposiziuns correspundentas da questa lescha.  Art.  33 Midada dal dretg vertent1)  Art.  34 Dretg transitoric 1 Proceduras ch'èn pendentas il  mument che questa lescha entra en vigur vegnan  manadas a fin tenor il dretg vegl.  Art.  35 Referendum ed entrada en vigur 1 Questa lescha è suttamessa al referendum facultativ2). 2 La regenza fixescha il termin da l'entrada en vigur da questa lescha3).  1) Las midadas dal dretg vertent na vegnan betg inditgadas. 2) Il  termin  da  referendum è  scadì  ils  30  da  schaner  2013,  senza  ch'i  saja  vegnì  fatg  in    referendum. 3) mess en vigur cun CR dals 8 da fanadur 2014 per il 1. d'avust 2014  8       427.200   Tabella da las modificaziuns - tenor conclus  Conclus Entrada en vigur Element Modificaziun Publicaziun en la CUL 24-10-2012 01-08-2014 relasch emprima versiun - 22-12-2015 01-01-2016 Art. 23 al. 3 midada 2015-056   9     427.200    Tabella da las modificaziuns - tenor element  Element Conclus Entrada en vigur Modificaziun Publicaziun en la CUL relasch 24-10-2012 01-08-2014 emprima versiun - Art. 23 al. 3 22-12-2015 01-01-2016 midada 2015-056  10     	1. Disposiziuns generalas 	Art. 1 Object 	Art. 2 Intent 	Art. 3 Libertad da l'instrucziun e da la perscrutaziun 	Art. 4 Cooperaziuns 	Art. 5 Dretgs dals bains immaterials 	Art. 6 Utilisaziun dals resultats da la perscrutaziun  	2. Scolas autas purtadas dal chantun 	Art. 7 Creaziun da novas scolas autas 	Art. 8 Scolas autas existentas 	Art. 9 SAPGR 	Art. 10 SASGR 	Art. 11 Admissiun 	Art. 12 Organs da las scolas autas ed elecziun 	Art. 13 Cussegl da la scola auta 	Art. 14 Direcziun da la scola auta 	Art. 15 Appartegnentas ed appartegnents da la scola auta 	Art. 16 Engaschament da las appartegnentas e dals appartegnents da las scolas autas  	3. Scolas autas betg purtadas dal chantun 	Art. 17 Permissiun da manaschi  	4. Instituts da perscrutaziun universitars ed auters instituts da perscrutaziun 	Art. 18 Concessiun da l'incarica da prestaziun  	5. Organisaziun 	Art. 19 Incarica da prestaziun 1. princip 	Art. 20 2. concessiun 	Art. 21 Cumpetenza da la regenza 	Art. 22 Rapportaziun al cussegl grond  	6. Finanziaziun 	Art. 23 Pajaments da las contribuziuns 	Art. 24 Contribuziuns d'investiziun 	Art. 25 Distincziuns e contribuziuns da promoziun 	Art. 26 Contribuziuns per la collavuraziun 	Art. 27 Contribuziuns a curs preparatorics 	Art. 28 Funtaunas d'entradas 	Art. 29 Budgetaziun 	Art. 30 Reducziun da la contribuziun globala  	7. Giurisdicziun 	Art. 31 Via giudiziala  	8. Disposiziuns finalas 	Art. 32 Aboliziun dal dretg vertent 	Art. 33 Midada dal dretg vertent) 	Art. 34 Dretg transitoric 	Art. 35 Referendum ed entrada en vigur   		2019-09-01T16:25:20+0200 	"7001 Chur" 	"Gesetzessammlung Kanton Graubünden"